暮春聯句九首  其三
作者：許月卿
朝代：宋

paragraphs: 祥雲仍瑞日，霽月更光風。
虹夜書舡滿，鷄林詩賈通。
十行寬四海，一國詠三公。
經史遮眵目，古今澆渴胸。
太玄難準易，皇極辯非中。
清夜談玄處，盛時無極翁。
乾坤涵奧學，日月照孤忠。
自信區區者，遥憐處處訌。
天無厭周德，年侯克商豐。
群后集班瑞，宗人宅受同。
太平無以報，真意渺何窮。